## Zmluva o poskytovaní služieb

uzavretá podľa § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“)

(ďalej len „**zmluva**“)

**Článok I**

**Zmluvné strany**

**Objednávateľ:** **Všeobecná zdravotná poisťovňa, a.s.**

Sídlo:Panónska cesta 2, 851 04 Bratislava – mestská časť Petržalka

Zastúpená: Ing. Richard Strapko, predseda predstavenstva

MUDr. Beata Havelková, MPH, podpredsedníčka predstavenstva

IČO: 35 937 874

DIČ: 2022027040

IČ DPH: SK 2022027040

Zápis v registri: Obchodný register Okresného súdu Bratislava I,

oddiel Sa, vl.č. 3602/B

Bankové spojenie: Štátna pokladnica

Číslo účtu: SK47 8180 0000 0070 0018 2424

(ďalej len „**VšZP**“)

a

**Poskytovateľ:**

Sídlo:

Zastúpený:

IČO:

DIČ:

IČ DPH:

Zápis v registri:

Bankové spojenie:

Číslo účtu:

(ďalej len „**poskytovateľ**“)

(spolu ďalej len „**zmluvné strany**“)

**Článok II**

# Predmet zmluvy

1. Poskytovateľ sa zaväzuje poskytnúť VšZP licenciu na používanie aplikácie podľa prílohy č. 1 tejto zmluvy (ďalej len „**aplikácia**“), ktorá bude slúžiť na zasielanie hromadných emailov a ich spravovanie a poskytnúť všetky súvisiace služby podľa prílohy č. 1 tejto zmluvy pre bezproblémové používanie aplikácie (ďalej len „**služby**“).

**Článok III**

**Realizácia služieb**

1. Pokiaľ si zmluvné strany v priebehu platnosti zmluvy neoznámia vzájomne inak, určujú pre účely komunikácie súvisiacej s plnením predmetu tejto zmluvy nasledovné kontaktné osoby (ďalej len „**kontaktné osoby**“):
   1. za VšZP: ................, tel. ..............., email .............
   2. za poskytovateľa: ................, tel. ..............., email ..........
2. Zmenu kontaktných osôb je možné vykonať písomným oznámením podpísaným štatutárnym zástupcom príslušnej zmluvnej strany doručeným druhej zmluvnej strane, pričom na zmenu kontaktných osôb sa nevyžaduje uzavretie dodatku k tejto zmluve.
3. Poskytovateľ sa zaväzuje:
   * + - 1. plniť predmet zmluvy riadne a včas, v súlade s podmienkami tejto zmluvy, v požadovanej kvalite a rozsahu, bez vád a za podmienok dohodnutých v tejto zmluve a v súlade so vzájomnou komunikáciou kontaktných osôb,
         2. písomne upozorniť VšZP na všetky riziká, ktoré by mohli ohroziť riadne a včasné plnenie predmetu zmluvy,
         3. na požiadanie VšZP poskytnúť všetky požadované informácie a podporu za účelom riadneho plnenia predmetu zmluvy,
         4. že plnenie predmetu zmluvy bude v súlade s platnými všeobecne záväznými právnymi predpismi, inak zodpovedá VšZP za škodu.
4. VšZP sa zaväzuje:
   * + - 1. poskytnúť poskytovateľovi pri plnení predmetu zmluvy v primeranej lehote nie kratšej ako 14 dní nevyhnutnú súčinnosť, ak ju o to poskytovateľ požiada,
         2. zaplatiť poskytovateľovi odmenu určenú podľa čl. IV tejto zmluvy,
         3. poskytnúť poskytovateľovi všetky informácie a podklady nevyhnutné pre plnenie predmetu zmluvy a oboznamovať poskytovateľa so všetkými novými informáciami, ktoré by mohli mať zásadný vplyv na plnenie predmetu zmluvy.
5. Pokiaľ nebude kontaktnými osobami dohodnuté inak, tak miestom plnenia predmetu zmluvy sú priestory sídla generálneho riaditeľstva VšZP na adrese Panónska cesta 2, 851 04 Bratislava.

**Článok IV**

**Odmena a platobné podmienky**

1. Výška odmeny za plnenie predmetu zmluvy je dohodnutá v súlade s § 3 ods. 1 zákona č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Poskytovateľovi patrí za každý mesiac riadneho plnenia predmetu zmluvy mesačná odmena vo výške:
   1. mesačná odmena bez DPH: ....... eur
   2. 20 % DPH: .......... eur
   3. mesačná odmena vrátane  20% DPH: .......... eur (slovom:..................................... eur)
3. V odmene za plnenie predmetu zmluvy sú už zahrnuté všetky náklady, poplatky alebo akékoľvek iné platby poskytovateľa spojené s plnením predmetu zmluvy vrátane školení, opravy chýb v aplikácii a pod., a poskytovateľ nemá právo na akúkoľvek ďalšiu náhradu nákladov, poplatkov alebo platieb. Poskytovateľ má právo len na zaplatenie odmeny podľa tohto článku.
4. V prípade ak je poskytovateľ platiteľom DPH, k odmene poskytovateľa bez DPH bude fakturovaná DPH vo výške podľa všeobecne záväzných právnych predpisov platných v čase poskytnutia zdaniteľného plnenia.
5. VšZP bude hradiť mesačnú odmenu za plnenie zmluvy na základe faktúry, ktorú je poskytovateľ povinný vystaviť najneskôr do piateho pracovného dňa nasledujúceho mesiaca. Faktúra musí byť vyhotovená v súlade s ustanoveniami príslušných právnych predpisov a touto zmluvou.
6. Splatnosť formálne a vecne správnej faktúry je 30 kalendárnych dní odo dňa jej preukázateľného doručenia do VšZP. Za deň splnenia peňažného záväzku sa považuje deň odpísania dlžnej sumy z účtu VšZP v prospech účtu poskytovateľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splnenia peňažného záväzku sa bude považovať za rovnako dohodnutých cenových a platobných podmienok nasledujúci prvý pracovný deň.
7. V prípade, že faktúra nebude vyhotovená v súlade s príslušnými všeobecne záväznými právnymi predpismi a  touto zmluvou, je VšZP oprávnená vrátiť faktúru poskytovateľovi v lehote splatnosti na opravu, pričom prestane plynúť lehota splatnosti a nová lehota splatnosti začne plynúť dňom preukázaného doručenia opravenej faktúry do VšZP.
8. VšZP neposkytuje na predmet plnenia zmluvy zálohu ani nijaké preddavky na odmenu.
9. VšZP je oprávnená jednostranne započítať svoje pohľadávky, ktoré jej vznikli voči poskytovateľovi z dôvodu ručenia podľa § 69b zákona č. 222/2004 Z.z. o dani z pridanej hodnoty v znení neskorších predpisov a z dôvodu dlžného poistného na zdravotné poistenie.
10. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu VšZP. Právny úkon, ktorým budú práva a pohľadávky postúpené v rozpore s týmto bodom, bude neplatný.

**Článok V**

**Doba trvania zmluvy a spôsob jej ukončenia**

1. Táto zmluva sa uzatvára na dobu určitú, na 24 mesiacov odo dňa nadobudnutia účinnosti zmluvy.
2. Táto zmluva zaniká:
   1. uplynutím dohodnutej doby trvania
   2. dohodou zmluvných strán
   3. výpoveďou
   4. odstúpením
3. Ktorákoľvek zmluvná strana je oprávnená kedykoľvek vypovedať zmluvu aj bez uvedenia dôvodu. Výpoveď musí byť písomná a doručená druhej zmluvnej strane, inak je neplatná. Výpovedná doba je tri kalendárne mesiace a začína plynúť od prvého dňa nasledujúceho po doručení písomnej výpovede na adresu sídla druhej zmluvnej strany.
4. V prípade porušenia ustanovení tejto zmluvy je druhá strana oprávnená odstúpiť od tejto zmluvy po písomnom upozornení a márnom uplynutím dodatočnej lehoty danej na odstránenie závadného stavu. Odstúpením od zmluvy nie sú dotknuté nároky na náhradu škody. V tomto prípade zmluva zaniká nastávajú dňom doručenia písomného oznámenia druhej zmluvnej strane.
5. VšZP je oprávnená odstúpiť od zmluvy i v prípade, ak sa poskytovateľ stane dlžníkom poistného na zdravotné poistenie, ktoré je povinný platiť VšZP alebo ak poskytovateľovi bol uložený jeden, alebo viacero trestov, uvedených v § 10 zák. č. 91/2016 Z.z. o trestnej zodpovednosti právnických osôb. V tomto prípade zmluva zaniká dňom doručenia písomného oznámenia o odstúpení od zmluvy poskytovateľovi.
6. V prípade predčasného ukončenia zmluvy z akéhokoľvek dôvodu patrí poskytovateľovi len alikvotná časť mesačnej odmeny.

**Článok VI**

**Sankcie**

1. V prípade porušenia povinností vyplývajúcich z tejto zmluvy zodpovedá poskytovateľ v plnom rozsahu za škodu z tohto dôvodu vzniknutú VšZP.
2. V prípade omeškania poskytovateľa s plnením ktorejkoľvek časti predmetu zmluvy je poskytovateľ povinný zaplatiť VšZP zmluvnú pokutu vo výške 200 eur za každý deň omeškania.
3. V prípade porušenia povinností poskytovateľa dodržiavať mlčanlivosť podľa článku IX tejto zmluvy je poskytovateľ povinný zaplatiť VšZP zmluvnú pokutu vo výške 1 000 eur za každý jednotlivý prípad porušenia mlčanlivosti.
4. V prípade porušenia povinností poskytovateľa podľa článku X tejto zmluvy je poskytovateľ povinný zaplatiť VšZP zmluvnú pokutu vo výške 1 000 eur za každý jednotlivý prípad porušenia povinností poskytovateľa podľa článku X tejto zmluvy.
5. Uplatnením nároku na zaplatenie zmluvnej pokuty, alebo zaplatením zmluvnej pokuty, nie je dotknuté právo na náhradu škody v plnej výške.
6. V prípade omeškania VšZP s úhradou riadne vystavenej a doručenej faktúry si poskytovateľ môže uplatniť voči VšZP úrok z omeškania vo výške podľa Obchodného zákonníka.
7. VšZP má právo na náhradu škody, ktorá jej preukázateľne vznikla nesplnením vlastnej daňovej povinnosti poskytovateľom, platiteľom DPH, v zmysle § 78 zákona č. 222/2004 Z.z. o dani z pridanej hodnoty v znení neskorších predpisov a následne uplatnením ručenia za daň voči VšZP v zmysle § 69b tohto zákona. VšZP má zároveň právo uplatniť u poskytovateľa i trovy konania, ktoré jej vzniknú v konaní podľa § 69b zákona č. 222/2004 Z. z. s príslušným daňovým úradom.

**Článok VII**

**Osobitné protikorupčné ustanovenia**

Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.

1. Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto zmluvy.
2. Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
3. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.

**Článok VIII**

**Licencia na používaniu aplikácie**

1. Poskytovateľ sa zaväzuje zabezpečiť súhlasy a vysporiadať nároky autorov diel, ktoré Poskytovateľ použije na účely plnenia tejto zmluvy tak, aby ich používanie v súlade s touto zmluvou neodporovalo príslušným platným právnym predpisom.
2. Poskytovateľ prehlasuje, že je vykonávateľom autorských práv k aplikácii a ako vykonávateľ autorských práv k aplikácii, týmto udeľuje VšZP:
   * + - 1. súhlas (licenciu) na používanie aplikácie a všetkých jej funkcionalít za účelom zasielania hromadných emailov vrátane príloh a správu týchto emailov,
         2. nevýhradnú licenciu na dobu účinnosti tejto zmluvy platnú na území Slovenskej republiky, pričom cena za licenciu je už zahrnutá v odmene podľa článku IV tejto Zmluvy.
3. Poskytovateľ vyhlasuje, že poskytnutím služieb podľa tejto zmluvy neporušuje a neporuší autorské práva iných osôb.
4. V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok voči VšZP z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre VšZP, alebo upraviť jednotlivé plnenie dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre VšZP tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre VšZP rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a poskytnúť VšZP akúkoľvek a všetku účinnú pomoc, uhradiť akékoľvek všetky náklady a výdavky, ktoré vznikli/vzniknú VšZP v súvislosti s uplatnením vyššie uvedeného nároku tretej osoby; a nahradiť VšZP akúkoľvek škodu, ktorá vznikne VšZP v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
5. VšZP sa zaväzuje o každom nároku vznesenom osobou v zmysle bodu 4 tohto článku Zmluvy bez zbytočného odkladu informovať poskytovateľa, a že bude v súvislosti s takým nárokom postupovať podľa primeraných pokynov poskytovateľa tak, aby sa predišlo vzniku a prípadne zvýšeniu škôd, že nevykoná smerom k takej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za VšZP účinne takému nároku brániť a s takou treťou osobou o urovnaní sporu konať, a aj inak postupovať tak, ako je to potrebné v záujme ochrany práv oboch zmluvných strán.
6. Ustanovenia tohto článku zotrvajú v platnosti a účinnosti aj po zániku zmluvy, a to bez časového obmedzenia.

**Článok IX**

**Mlčanlivosť a dôverné informácie**

1. Poskytovateľ sa zaväzuje, že všetky údaje, dáta, dokumenty, podklady, všetky skutočnosti povahy obchodnej, právnej, prevádzkovej, technickej, dokumentárnej, informatívnej a inej, akokoľvek súvisiacej s VšZP, ktoré sa dostanú do dispozície poskytovateľa, alebo ak poskytovateľ získa vedomosť o ich obsahu alebo akékoľvek iné informácie (vrátane všetkých súborov, kópií dokumentov a poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe (ďalej len „**dôverné informácie**“) odovzdané, poskytnuté, sprístupnené alebo akýmkoľvek iným spôsobom získané od VšZP počas účinnosti tejto zmluvy bude udržiavať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na úspešnú realizáciu plnenia tejto zmluvy, nevyužije ich vo svoj vlastný prospech, ani v prospech akejkoľvek tretej osoby, ani ich nebude používať v rozpore s účelom tejto zmluvy a ani žiadne z dôverných informácií neodovzdá ani neposkytne inej fyzickej ani právnickej osobe, a to počas aj po ukončení zmluvného vzťahu.
2. Poskytovateľ sa zaväzuje, že s dôvernými informáciami bude nakladať ako s predmetom obchodného tajomstva podľa § 17 a nasl. Obchodného zákonníka, nakoľko bol VšZP oboznámený s tým, že dôverné informácie majú pre VšZP materiálnu hodnotu, nie sú bežne dostupné, je záujmom VšZP, aby tieto boli utajené a VšZP utajenie zabezpečuje. Ochrana sa nevzťahuje na informácie, ktoré sú verejne známe a dostupné, ako aj na informácie, ktoré sú poskytovateľovi známe inak.
3. Poskytovateľ sa zaväzuje zachovávať mlčanlivosť o dôverných informáciách a zaväzuje sa, že príjme všetky opatrenia na ochranu dôverných informácií a tieto dôverné informácie bude chrániť minimálne v takom rozsahu, v akom chráni vlastné dôverné informácie.
4. Poskytovateľ sa zaväzuje, že bez písomného súhlasu VšZP neposkytne dôverné informácie v žiadnej forme tretím osobám, s výnimkou tých svojich zamestnancov, zástupcov, alebo ďalších osôb v obdobnom postavení (ďalej len „**oprávnené osoby**“), ktoré s nimi potrebujú byť v nevyhnutnom rozsahu oboznámené, aby mohol byť plnený predmet zmluvy.
5. Poskytovateľ sa zaväzuje, že všetky oprávnené osoby písomne zaviaže zachovávať mlčanlivosť o všetkých dôverných informáciách týkajúcich sa plnenia predmetu zmluvy, ktoré sa dostanú do ich dispozície, alebo získajú vedomosť o ich obsahu počas výkonu činnosti alebo v súvislosti s výkonom činnosti pre poskytovateľa, a to aj po skončení tejto zmluvy.
6. Poskytovateľ je povinný informovať VšZP o porušení povinnosti mlčanlivosti alebo ochrany dôverných informácií bez zbytočného odkladu po tom, čo sa o porušení dozvedel.
7. Porušenie ustanovení tohto článku poskytovateľom sa bude poväzovať za podstatné porušenie zmluvy s možnosťou odstúpenia od zmluvy VšZP.
8. Ustanovenia tohto článku zotrvajú v platnosti a účinnosti aj po zániku zmluvy, a to bez časového obmedzenia.

**Článok X**

**Spracúvanie a ochrana osobných údajov**

Poskytovateľ v zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „**Nariadenie**“) a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „**zákon o ochrane osobných údajov**“) (Nariadenie a zákon na ochranu osobných údajov spolu ďalej len ako „**právne predpisy o ochrane osobných údajov**“) a pre účely tejto zmluvy spracúva osobné údaje dotknutých osôb.

V zmysle právnych predpisov o ochrane osobných údajov VšZP ako prevádzkovateľ poveruje poskytovateľa ako sprostredkovateľa spracúvaním osobných údajov dotknutých osôb v mene VšZP v zmysle tejto zmluvy.

Poskytovateľ poverenie podľa bodu 2 tohoto článku prijíma a zaväzuje sa vykonávať spracúvanie osobných údajov dotknutých osôb v mene VšZP v rozsahu a spôsobom podľa tejto zmluvy a podľa pokynov VšZP, ktoré VšZP poskytovateľovi odovzdala tak, aby spracúvanie osobných údajov spĺňalo požiadavky zákona o ochrane osobných údajov a Nariadenia a aby bola zabezpečená ochrana práv dotknutých osôb.

VšZP pri výbere poskytovateľa dbala na to, aby poskytovateľ poskytoval dostatočné záruky na prijatie primeraných technických a organizačných opatrení počas celej doby spracúvania osobných údajov dotknutých osôb.

Poskytovateľ je oprávnený spracúvať osobné údaje na základe tejto zmluvy, najskôr odo dňa nadobudnutia účinnosti tejto zmluvy a iba po dobu platnosti a účinnosti tejto zmluvy.

Predmetom spracúvania sú osobné údaje dotknutých osôb v rozsahu:

meno,

priezvisko,

emailová adresa,

(ďalej len „**osobné údaje**“).

Spracúvané osobné údaje nie sú osobitnou kategóriou osobných údajov.

Poskytovateľ je oprávnený spracúvať osobné údaje dotknutých osôb za účelom riadneho a včasného plnenia tejto zmluvy. Spracúvanie osobných údajov dotknutých osôb bude poskytovateľ vykonávať v aplikácii. Poskytovateľ nesmie spracúvať osobné údaje dotknutých osôb v žiadnom inom informačnom systéme, iba v tom, ktorý je určený v tomto bode.

Dotknutými osobami sa na účely tejto zmluvy rozumejú fyzické osoby:

poistenci VšZP,

bývalí poistenci VšZP,

potencionálni poistenci VšZP,

poskytovatelia zdravotnej starostlivosti,

platitelia poistného,

(v celom texte zmluvy ako „**dotknuté osoby**“).

Odovzdanie osobných údajov bude prebiehať importom databázy s osobnými údajmi od VšZP do aplikácie.

VšZP má právo udeľovať poskytovateľovi pokyny, ktorými stanoví bližšie podmienky spracúvania osobných údajov dotknutých osôb.

Prevádzkovateľ sa zaväzuje spracúvať osobné údaje len na základe zdokumentovaných pokynov VšZP podľa podmienok dohodnutých v tejto zmluve a v súlade s právnymi predpismi o ochrane osobných údajov platnými na území Slovenskej republiky. Ak sa podľa názoru poskytovateľa pokynom VšZP porušuje Nariadenie a/alebo zákon o ochrane osobných údajov, príp. iné aplikovateľné právne predpisy týkajúce sa ochrany osobných údajov, je povinný o tom bezodkladne písomne informovať VšZP.

Poskytnuté osobné údaje poskytovateľ nemôže spracúvať na iný účel, než na účel určený touto zmluvou. Poskytovateľ nie je oprávnený vykonávať prenos osobných údajov do krajiny alebo medzinárodnej organizácie, v ktorých nie je účinné Nariadenie.

Poskytovateľ sa zaväzuje, že osobné údaje budú spracovávané spôsobom, ktorý prostredníctvom primeraných technických a organizačných opatrení zaručuje primeranú bezpečnosť osobných údajov vrátane ochrany pred neoprávneným spracúvaním osobných údajov, nezákonným spracúvaním osobných údajov, náhodnou stratou osobných údajov, výmazom osobných údajov alebo poškodením osobných údajov. Poskytovateľ nesmie vyhotovovať ani žiadne kópie osobných údajov v elektronickej ani v papierovej forme.

Poskytovateľ pred prvým spracúvaním osobných údajov zabezpečí, že spracúvanie osobných údajov bude realizovať prostredníctvom poverených osôb v zmysle Nariadenia. Poskytovateľ je povinný poučiť osoby poverené spracovávať osobné údaje, o povinnosti spracovávať osobné údaje len na základe jeho pokynov, o ich právach a povinnostiach podľa predpisov o ochrane osobných údajov, a o zodpovednosti za ich porušenie, najmä o povinnosti zachovávať mlčanlivosť o všetkých osobných údajoch, a to aj po skončení pracovného vzťahu.

Poskytovateľ chráni osobné údaje, najmä pred náhodným ako aj nezákonným poškodením a zničením, náhodnou stratou, zmenou, nedovoleným prístupom a sprístupnením, ako aj pred akýmikoľvek inými neprípustnými formami spracúvania, a to zavedením primeraných technických a organizačných opatrení v súlade s čl. 32 Nariadenia, zodpovedajúce spôsobu spracúvania a riziku, ktoré spracúvanie predstavuje pre práva dotknutých osôb, a to minimálne v rozsahu vyhlášky Úradu na ochranu osobných údajov Slovenskej republiky č. 158/2018 Z. z. o postupe pri posudzovaní vplyvu na ochranu osobných údajov (ďalej len „**bezpečnostné opatrenia**“) v súlade s podmienkami právnych predpisov o ochrane osobných údajov.

V zmysle prijatých bezpečnostných opatrení sa poskytovateľ zaväzuje zabezpečiť trvalú dôvernosť, integritu, dostupnosť a odolnosť systémov spracúvania osobný údajov.

V prípade fyzického alebo technického incidentu je poskytovateľ povinný mať zaistené také opatrenia, ktoré zabezpečia obnovenie dostupnosti osobných údajov a prístup k nim v primeranom čase tak, aby bolo možné predísť hroziacej škode alebo ju úplne eliminovať.

Na zabezpečenie účinnosti a aktuálnosti bezpečnostných opatrení sa Poskytovateľ zaväzuje vykonávať pravidelné testovanie, posudzovanie a hodnotenie účinnosti technických a organizačných opatrení.

Poskytovateľ je povinný bez zbytočného odkladu zabezpečovať aktualizáciu bezpečnostných opatrení tak, aby boli v súlade s aktuálne platnou legislatívou upravujúcou ochranu osobných údajov a aby zodpovedali prijatým zmenám pri spracúvaní osobných údajov.

Poskytovateľ sa zaväzuje poskytnúť VšZP pri plnení povinností v zmysle Nariadenia a zákona o ochrane osobných údajov primeranú súčinnosť s ohľadom na povahu spracúvania a informácie dostupné poskytovateľovi, a to najmä:

v prípade žiadostí dotknutých osôb o výkon ich práv; poskytovateľ sa zaväzuje prijať primerané postupy na uplatňovanie práv dotknutých osôb,

v prípade porušenia ochrany osobných údajov; poskytovateľ sa zaväzuje prijať primerané postupy pre prípady porušenia ochrany osobných údajov.

Poskytovateľ sa zaväzuje, že poverené osoby poskytovateľa podľa bodu 15 tohto článku sú oboznámené so spôsobom oznamovania podozrení z udalostí, ktoré majú alebo by mohli mať v prípade svojho dokonania negatívny dopad na bezpečnosť aktív VšZP (ďalej len „**bezpečnostné incidenty**“) v súvislosti s informačným systémom a spracúvanými osobnými údajmi najmä v prípadoch: narušenia bezpečnosti priestorov, nesprávneho fungovania informačného systému, prístupu neoprávnenej osoby k informačnému systému alebo k osobným údajom a pod. Poskytovateľ je povinný bezodkladne, najneskôr do 24 hodín po tom, čo sa o bezpečnostnom incidente dozvedel, informovať zodpovednú osobu VšZP prostredníctvom e-mailu na adrese: [zodpovednaosoba@vszp.sk](mailto:zodpovednaosoba@vszp.sk) a [incident@vszp.sk](mailto:incident@vszp.sk). Oznámenie musí obsahovať náležitosti podľa čl. 33 ods. 3 Nariadenia. Poskytovateľ je následne povinný bezodkladne na vlastné náklady vykonať všetky činnosti potrebné na minimalizovanie rizika hrozby spôsobenej bezpečnostným incidentom.

Po skončení poskytovania činností v zmysle tejto zmluvy je poskytovateľ povinný bez zbytočného odkladu osobné údaje vrátiť VšZP a zlikvidovať všetky kópie. Poskytovateľ je povinný do 30 dní po ukončení tejto zmluvy doručiť VšZP písomné vyhlásenie o zlikvidovaní všetkých osobných údajov podľa tohto bodu zmluvy.

Zoznam povolených operácií s osobnými údajmi: vyhľadávanie a ich využívanie v intenciách účelu spracovania, prehliadanie, kombinovanie, premiestňovanie, zhromažďovanie, usporadúvanie, vyhľadávanie, preskupovanie a likvidácia tých údajov, ktorých účel spracúvania skončil. Poskytovateľ je povinný viesť záznamy o všetkých kategóriách spracovateľských činností, ktoré vykonal v mene VšZP, a to v rozsahu čl. 30 ods. 2 Nariadenia.

Poskytovateľ je oprávnený spracúvať osobné údaje poskytnuté VšZP prostredníctvom ďalšieho sprostredkovateľa výlučne na základe písomného súhlasu VšZP. V takom prípade je poskytovateľ povinný zaviazať ďalšieho sprostredkovateľa v rozsahu tejto zmluvy. Tým nie je dotknutá zodpovednosť poskytovateľa voči VšZP, zodpovednosť voči VšZP nesie poskytovateľ, aj ak ďalší sprostredkovateľ nesplní svoje povinnosti týkajúce sa ochrany osobných údajov.

Poskytovateľ umožní zodpovednej osobe VšZP a osobám určeným zodpovednou osobou VšZP riadny výkon auditu alebo kontroly u poskytovateľa podľa potreby. Audit alebo kontrola môže byť vykonaný kedykoľvek, aj bez predchádzajúcej informácie najmenej v rozsahu: nahliadania do dokumentov, nahliadanie do informačných systémov, audit procesov, pracovných postupov u poskytovateľa. Kontaktné údaje zodpovednej osoby VšZP sú zverejnené na webovej stránke VšZP. Poskytovateľ je povinný poskytnúť VšZP všetky informácie potrebné na preukázanie splnenia povinností ochrany osobných údajov podľa tohto článku zmluvy. Pokiaľ sa spracúvanie osobných údajov uskutočňuje prostredníctvom ďalšieho sprostredkovateľa, VšZP je oprávnená uskutočniť kontrolu alebo audit aj u tohto sprostredkovateľa, pričom sa poskytovateľ zaväzuje poskytnúť súčinnosť ohľadom výkonu kontroly alebo auditu.

Ak budú zistené nedostatky týkajúce sa ochrany osobných údajov, ďalšie spracúvanie osobných údajov vykonávané poskytovateľom, ktoré vykazuje zistené nedostatky musí byť prerušené do preukázateľného odstránenia nedostatkov. O zistených nedostatkoch a aj o ich odstránení sa vypracuje osobitný písomný záznam, ktorý podpíše zodpovedná osoba VšZP a osoby zodpovedné za predmet plnenia tejto zmluvy za poskytovateľa.

Poskytovateľ zodpovedá za škodu spôsobenú spracúvaním osobných údajov, ak neboli splnené povinnosti, ktoré sa právnymi predpismi o ochrane osobných údajov alebo touto zmluvou ukladajú výslovne poskytovateľovi, alebo ak konal nad rámec alebo v rozpore s pokynmi VšZP, ktoré boli v súlade s právnymi predpismi o ochrane osobných údajov. Poskytovateľ sa zbaví zodpovednosti ak preukáže, že vznik škody nezavinil. Za prípadné porušenie povinností týkajúcich sa ochrany osobných údajov, ktoré spôsobil ďalší sprostredkovateľ zodpovedá poskytovateľ.

Zmluvné strany sa dohodli, že za cena za spracúvanie osobných údajov dotknutých osôb podľa tejto zmluvy je už zahrnutá v odmene podľa článku IV tejto Zmluvy. Poskytovateľovi rovnako nevzniká nárok na náhradu akýchkoľvek nákladov, ktoré mu vzniknú v súvislosti so spracúvaním osobných údajov podľa tejto zmluvy.

Poskytovateľ je povinný zachovávať mlčanlivosť o spracúvaných osobných údajoch, ktorá ostáva zachovaná aj po skončení tejto zmluvy. Povinnosť mlčanlivosti sa nevzťahuje na prípady poskytnutia osobných údajov kompetentným orgánom pri výkone ich činnosti a na prípady, kedy má poskytovateľ oznamovaciu povinnosť stanovenú osobitným predpisom. Poskytovateľ sa zaväzuje informovať VšZP o poskytnutí v zmysle predchádzajúcej vety bez zbytočného odkladu.

Poskytovateľ sa zaväzuje osobitne zaviazať svojich zamestnancov a ďalšie oprávnené osoby zachovávaním mlčanlivosti o osobných údajoch dotknutých osôb, s ktorými títo v rámci spracúvania osobných údajov poskytovateľom na základe tejto zmluvy môžu prísť do styku; poskytovateľ sa rovnako zaväzuje zaviazať uvedené osoby, aby tieto nesmeli využiť osobné údaje dotknutých osôb pre osobnú potrebu a bez súhlasu VšZP ich nesmú zverejniť a poskytnúť ani sprístupniť iným osobám. Povinnosť mlčanlivosti podľa bodov 30 a 31 tohto článku trvá aj po skončení tejto zmluvy.

**Článok XI**

**Záverečné ustanovenia**

1. Akékoľvek zmeny tejto zmluvy môžu byť vykonané len vo forme písomného dodatku podpísaného štatutárnymi zástupcami obidvoch zmluvných strán.
2. Zmluvné vzťahy výslovne neupravené touto zmluvou sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi platnými v Slovenskej republike.
3. V prípade, že akékoľvek ustanovenie zmluvy sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto zmluvy.
4. Táto zmluva nadobúda platnosť dňom jej podpísania zástupcami obidvoch zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
5. Zmluva je vyhotovená v troch rovnopisoch, pričom VšZP obdrží dve vyhotovenia a poskytovateľ jedno vyhotovenie.
6. Zmluvné strany sa dohodli, že písomnosti podľa tejto zmluvy sa doručujú osobne, poštou alebo emailom. Písomnosti doručované poštou sa doručujú na adresu sídla zmluvných strán uvedenú v záhlaví tejto zmluvy. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa o nej adresát nedozvedel. Písomnosti doručované prostredníctvom emailu sa považujú za doručené nasledujúci pracovný deň po ich odoslaní na emailovú adresu kontaktných osôb. Na doručovanie písomností týkajúcich sa vzniku, zmeny alebo zániku zmluvy, akéhokoľvek porušenia zmluvy sa nepoužije email.
7. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh.

V Bratislave, dňa V Bratislave, dňa

………………………… …………………………

Ing. Richard Strapko

predseda predstavenstva

Všeobecná zdravotná poisťovňa, a.s.

…………………………

MUDr. Beata Havelková, MPH

podpredsedníčka predstavenstva

Všeobecná zdravotná poisťovňa, a.s.

**Príloha č. 1**

**Špecifikácia služieb**

1. Názov aplikácie: ………..
2. Mesačný maximálny počet odoslaných emailov vrátane príloh: bez obmedzenia.
3. Automatické odosielanie emailov do 12 hodín od zadania emailu do aplikácie.
4. Za obsah zasielaných emailov vrátane príloh zodpovedá VšZP.
5. Aplikácia umožňuje bezpečný import a export dát podľa požiadaviek VšZP.
6. Dodávateľ preukáže/dodá návrh na zabezpečenie voči potenciálnym rizikám zneužívania obsahu posielaných správ (najmä ochrana voči phishingovým správam)
7. VšZP bude mať do aplikácie zriadený prístup, na základe ktorého bude môcť plnohodnotne využívať všetky funkcionality aplikácie.
8. Poskytovateľ sa zaväzuje vykonať školenie zamestnancov VšZP na používanie aplikácie, a to aj opakovane, termín a miesto školenia si dohodnú kontaktné osoby.
9. Poskytovateľ sa zaväzuje udržiavať aplikáciu plne funkčnú, prípadné odstávky za účelom údržby, opráv, nasadenia novšej verzie aplikácie a pod. nahlási, pokiaľ to bude možné vopred kontaktnej osobe VšZP.
10. Aplikácia umožňuje automatické odhlasovanie z každej emailovej správy a z newslettera, a umožňuje formulovať vlastnú textáciu pre odhlásenie.
11. Aplikácia umožňuje rozposielanie správ aj bez možnosti odhlásenia, najmä za účelom využívania oprávneného záujmu, tj. obchodných správ (zmena zmluvných podmienok a pod.), ktoré zo zákona nepodliehajú povinnosti poskytnúť možnosť odhlásenia sa.
12. Aplikácia umožňuje automatické prepojenie databáz, resp. automatickú aktualizáciu databázy, a to najmä zabezpečenie zberu nových kontaktov z viacerých kontaktných miest (formulárov na webe, sociálnych médiách a pod.).
13. Aplikácia umožňuje meranie metrík: unique open rata, click through rate, click to open rate, unsubscribe rate, plánovanie mailov v čase.
14. Aplikácia umožňuje segmentáciu databázy – podľa aktívnosti subscriberov (rozdelenie aktívnych a menej aktívnych subscriberov).
15. Aplikácia umožňuje opravu chybných adries (napr. gimail.com).
16. Aplikácia umožňuje kompatibilitu v oslovovaní v prípade, že je známe meno, priezvisko a v prípade, že nepoznáme meno, priezvisko.
17. Aplikácia umožňuje overiť existenciu emailu pred jeho zadaním do formulára.
18. Poskytovateľ sa zaväzuje poskytovať klientsky servis VšZP v rozsahu dennej operatívy, a to prostredníctvom živého operátora (nie robot), a možnosť zapracovania požadovaných úprav a zmien podľa požiadaviek VšZP.